Nog ŉ petrolskok wagArgieffoto bloot ter illustrasie. (Foto: Unsplash) Huidige ongeouditeerde data van die Sentrale Energiefonds (SEF) dui op ŉ yslike brandstofprysverhoging in Junie. Die Outomobiel-Assosiasie (AA) sê verbruikers kan moontlik onder verdere druk geplaas word omdat die regering se tydelike verligting in die vermindering van die brandstofheffing word teen einde Mei opgehef. Die regering het teen die einde van Maart die brandstofheffing met R1,50 vir April en Mei verlaag en dit het tydelike verligting vir verbruikers gebring, sê die AA. “Die groot vraag nou is hoe die regering van plan is om ŉ styging in die brandstofkoste vanaf Junie te hanteer. Gebaseer op huidige, ongeouditeerde data van die SEF sal petrol met tussen R1,60 en R1,62 per liter styg, en paraffien met R2,14 per liter.” Die AA sê dit is belangrik om kennis te neem dat dié verhogings data van die middel van die maand verteenwoordig, en dit is moontlik dat die finale data tussen nou, en wanneer die wysiging aangekondig word, kan verander. “Die twee grootste faktore wat ŉ invloed het op plaaslike brandstofpryse is die rand/dollar-wisselkoers en internasionale oliepryse. Die rand verwissel tans swakker teen die dollar en oliepryse is steeds hoog. Die vooruitsig vir Junie se brandstofpryse is dus glad nie positief nie.” Die AA sê dit is ook belangrik om kennis te neem dat soortgelyke neigings tans wêreldwyd gesien word en stygende brandstofkoste dra ook noemenswaardig by tot verhoogde lewenskoste in ander lande. “Alhoewel die regering se tydelike verligting van die brandstofheffing verwelkom word, is ŉ langer termyn oplossing nodig. Toe die regering die verligting in Maart aangekondig het, het die minister van minerale hulpbronne ook ander maatreëls voorgestel wat in werking sou tree ná die tydelike maatreëls opgehef is. Die einde van Mei kom egter nou vinnig nader. Die regering moet hierdie kwessie vinnig aanroer; verbruikers is angstig oor wat vir hulle voorlê.”